18-oktabr kuni O‘zbekiston shaharlari orasida eng ko‘p yog‘ingarchilik Jizzax, Qo‘rg‘ontepa va Toshkentda kuzatildi

18-oktabr kuni kunduzi va 19-oktabrga o‘tar kechasi O‘zbekistonning Qoraqalpog‘iston Respublikasi, Xorazm va Surxondaryo viloyatlaridan boshqa barcha hududlarida yog‘ingarchilik kuzatildi, deya axborot bermoqda “O‘zgidromet” (.pdf).

Mamlakat bo‘yicha eng ko‘p yog‘in tog‘li hududlarga tushgan. Xususan, Chimyonga 28 millimetr yog‘in tushgan, hududda yomg‘ir qorga aylangan, tuman tushgan.
Shaharlar orasida eng ko‘p yog‘ingarchilik Jizzax shahrida va Andijon viloyatining Qo‘rg‘ontepa shahrida kuzatilgan. Har ikkala aholi yashash punktida 20 millimetrdan yog‘in tushgan, Jizzaxda yomg‘ir qorga aylangan.
Poytaxt Toshkentda ham qariyb Jizzax va Qo‘rg‘ontepadagichalik yog‘ingarchilik kuzatilgan — 19 millimetr. Shaharda boshlangan yomg‘ir keyinchalik qorga aylangan, so‘ng yana yomg‘ir bo‘lib yoqqan.
Qayd etilgan sanalarda mamlakat bo‘yicha eng kuchli shamollar Farg‘ona viloyatidagi Qo‘qon shahrida (soniyasiga 25 metr) va Surxondaryo viloyati ma’muriy markazi Termizda (soniyasiga 21 metr) qayd etilgan.

 Skrinshot: “O‘zgidromet”
Ma’lumot uchun, 20-oktabrga o‘tar kechasi va 20-oktabr kuni kunduzi faqat Farg‘ona vodiysi viloyatlari va mamlakatning tog‘li hududlarida yog‘ingarchilik ehtimoli bor.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.